
 1. Raportul Comisiei Uniunii Europene 

Propunerile Comisiei din raportul anual prezentat miercuri, 13 octombrie, reprezintă pentru Uniunea Europeană asumarea unui risc calculat prin deschiderea uşilor de începere a negocierilor de aderare cu încă 6 ţări, faţă de celelalte 6 deja nominalizate în martie 1998, şi prin acordarea statutului de candidat (fără precizarea începerii de negocieri formale) şi Turciei. 

Criteriile de la bază ale acestei recomandări sunt în primul rând politice şi menite să ofere ţărilor candidate un bonus în vederea continuării reformelor. Criza din Kosovo şi teama de instabilitate au pus în faţa liderilor UE o dilemă: expansiunea rapidă dar şi menţinerea criteriilor de exigenţă faţă de ţările candidate. “Comisia este conştientă de cele două obiective potenţial contradictorii ale procesului de lărgire: viteza şi calitatea. Procesul trebuie să continue în ritm susţinut, dar şi cu paşi siguri”, a afirmat noul preşedinte al Comisiei, Romano Prodi, cu această ocazie, adăugând că totul nu este decât “o chestiune de echilibru corect şi pentru asta avem nevoie de o strategie clară şi cuprinzătoare”. Comisarul Guenther Verheugen a precizat că “o lărgire prea rapidă ar compromite ideea europeană în statele membre. Un proces prea lent ar face ca statele candidate să fie lăsate pe dinafară”.

Expansiunea Uniunii Europene este stadiul următor în redesenarea hărţii europene după căderea comunismului în Europa de est şi extinderea NATO în această zonă. 

Oricât de avansate pe calea reformelor ar fi unele state ca Polonia, care a fost evidenţiată în acest raport, Uniunea Europeană nu va fi pregătită să primească efectiv noi membri până în 2002, când schimbările preconizate pentru adaptarea Uniunii la noile cerinţe, nu vor fi operative. Cele mai importante schimbări privesc modalităţile de luare a deciziilor; anumite mecanisme care prevăd astăzi votul unanim vor fi modificate în favoarea votului majoritar pentru ca multitudinea de ţări mici cu multitudinea lor de probleme să nu influenţze negativ politica, în special cea economică şi monetară a UE.

Cei 15 membri UE acordă cea mai înaltă prioritate securităţii nucleare şi politicilor de conservare a mediului, ca şi cadrului mai larg democratic şi celui al respectării drepturilor omului. 

De aceea Bulgaria a fost somată să prevadă un termen limită acceptabil pentru închiderea celor patru unităţi nucleare de la Kozlodui, iar Slovacia invitată să închidă cele două unităţi de la Bohunice mai devreme de data anunţată, 2008. Problemele de prezervare a mediului şi standardele foarte înalte ale UE în această privinţă se anunţă a fi unul dintre cele mai fierbinţi criterii de admitere. Costurile estimate pentru alinierea ţărilor candidate la normele de mediu se ridică la miliarde de dolari.

Deşi raportul Comisiei de anul trecut recomanda doar Letonia, Lituania şi Slovacia drept ţări care să fie invitate la negocieri, pe lângă celelalte 6, în decembrie la Helsinki, România şi Bulgaria şi-au câştigat şi ele acest drept în urma atitudinii adoptate faţă de războiul din Kosovo. Semnale în acest sens au fost date şi de personalităţi politice de prim rang care au vizitat România, respectiv premierul britanic Tony Blair şi cancelarul german, Gerhart Schroeder. Luna trecută, în Finalanda, la întâlnirea miniştrilor de externe din ţările UE, aceştia au dat undă verde Bulgariei şi României, pentru ca cele două ţări să nu fie izolate şi descurajate după ce, cu ocazia războiului din Kosovo, au susţinut Occidentul şi au suferit numeroase pierderi. Ideea promovării ţărilor balcanice a trezit resentimente în rândul ţărilor baltice care au făcut eforturi susţinute pentru a fi nominalizate. De asemenea, şi candidatele din aşa-zisul prim val se simt frustrate, considerând că propria lor aderare va fi încetinită. La aceste probleme, UE a răspuns prin teoria “paşilor diferiţi” care presupune că admiterea ţărilor se va face în ritmul propriu al fiecăreia şi nu se va renunţa la rigoarea criteriilor de admitere. Acestea sunt, în mare, pentru fiecare sector din România:

· Criterii politice – România respectă “pentru moment” aceste criterii, constând în principal din stabilitatea instituţiilor, democraţia, respectul pentru drepturile omului şi statul de drept. Bucureştiul, spre satisfacţia Comisiei, a rămas aliniat la poziţiile europene în timpul războiului din Kosovo, cu toată simpatia pro-sârbă a populaţiei. Cea mai mare problemă o constituie situaţia celor 100.000 copii din orfelinate. Preşedintele Constantinescu şi premierul Radu Vasile s-au angajat într-o scrisoare către Romano Prodi să rezolve această problemă până în decembrie. Aspectele instituţionale şi, mai ales, bugetare pe care le implică nu pot, totuşi, fi ignorate. Alte aspecte privesc îmbunătăţirea Codului penal, care prevede pedepse severe pentru “împrăştierea de false informaţii” cu trimitere la presă, şi de asemenea, infracţiuni legate de atingerea adusă siguranţei naţionale în împrejurări incompatibile cu legislaţia comunitară.

· Criterii economice – din păcate, la acest capitol, România este “repetentul clasei” sau “oaia neagră”, cum a fost denumită de presă, deoarece dintre cele 13 ţări este ultima, cu o creştere negativă de –7,3%. Acest criteriu anunţă deja, pentru România, un orizont de timp al aşteptării deosebit de mare faţă de al celorlalte ţări candidate, dacă nu se întreprind rapid reforme economice de structură, cerute imperativ de Uniunea Europeană. “Acţiunea de privatizare înaintează prea încet şi nu au fost făcuţi încă paşii hotărâtori.” Ziarul “Le Monde” chiar se întreabă dacă nu cumva România, în loc să fi făcut progrese, regresează, dat fiind că încă nu a reuşit să stabilească un adevărat program de asanare economică. Regimul proprietăţii şi restituirii proprietăţilor confiscate de stat “rămâne încă un proces lent. Adoptarea legislaţiei necesare este încă împiedicată de lipsa unui consens politic”. Existenţa unei economii de piaţă viabile este pusă la îndoială în ţări ca Bulgaria şi România. În raportul Comisiei Europene se atrage atenţia asupra faptului că România nu poate începe negocierile decât dacă, "o evaluare ulterioară a situaţiei sale economice" va autoriza acest lucru. Bucureştiului i se recomandă "să ia măsuri adecvate pentru îmbunătăţirea situaţiei macroeconomice". 

· Adoptarea legislaţiei comunitare. La acest capitol, rezultatele obţinute de România sunt amestecate, întârzierile din anumite sectoare umbrind progresele făcute în altele.

Oricum, Romano Prodi a explicat în faţa Parlamentului european că menţinerea unei linii dure de demarcaţie între statele candidate, unui nou “zid al Berlinului” induce riscul de “a vedea aceste ţări, care deja au consimţit la importante eforturi şi sacrificii, să recadă în deziluzie, politicile lor economice să reînceapă să fie foarte diferite, iar această ocazie istorică să fie pierdută, poate, pentru totdeauna”. Probabil de aceea piaţa unică va începe să funcţioneze cu mult înainte ca ţările respective să fie membre depline. 

(Raportul Comisiei Europene este prezentat în anexă).

 

 

 

2. NATO – priorităţi şi perspective

2.1 Obiective şi priorităţi NATO în următorul mileniu

Ministrul britanic al apărării, George Robertson a fost ales încă din 4 august 1999, de Consiliul permanent al NATO pentru a-i succede lui Javier Solana în funcţia de secretar general al Alianţei Nord-Atlantice. Într-un interviu acordat ziarului “The Mirror”, ministrul britanic afirmase, că postul de secretar general al NATO va fi pentru el o mare provocare, declarând că: “Am intrat în politică dorind chiar de la început să fac lumea mai sigură. S-ar putea să mă aflu acum în poziţia de a face aceasta pentru generaţiile viitoare”. 

Încă de atunci, noul secretar general a anunţat cele trei priorităţi ale NATO pentru următoarea perioadă:

1. întărirea capacităţii europene de apărare în interiorul NATO;

2. extinderea Alianţei;

3. ameliorarea relaţiilor organizaţiei cu Rusia.

George Robertson a devenit joi, 14 octombrie 1999, în mod oficial, cel de-al 10-lea secretar general al NATO. La preluarea acestei funcţii, noul secretar general a prezentat pe larg obiectivele şi priorităţile organizaţiei pentru următorul mileniu. Dl. Robertson a afirmat că, în ultimii patru ani, NATO a fost martora unui număr imens de schimbări, dar multe sarcini urmează încă să fie duse la bun sfârşit, concomitent cu lansarea unor noi iniţiative.

· În primul rând, NATO trebuie să contribuie la stabilizarea situaţiei din Balcani, vizând includerea Balcanilor în familia europeană a valorilor democratice.

· În viitor, este nevoie de noi sisteme de arme. “Trebuie să ţinem pasul cu dezvoltarea tehnologiei şi trebuie să învăţăm să operăm mai bine împreună”, a subliniat Robertson. “Iniţiativa de apărare” va permite identificarea “capacităţilor militare esenţiale, de care au nevoie toţi aliaţii, în cazul producerii unui nou Kosovo. Aceasta este una din priorităţile noastre de frunte”, a precizat el. Campania aeriană din Kosovo a scos la lumină o oarecare lipsă de precizie a armelor teleghidate, a transporturilor strategice, comunicaţiilor, precum şi dependenţa totală de capacităţile militare ale SUA.

În legătură cu această prioritate enunţată de dl. Robertson, menţionăm că în baza învăţămintelor desprinse de pe urma războiului din Iugoslavia, experţii militari ai Alianţei Atlantice şi-au intensificat eforturile pentru crearea unei “Forţe NATO de desfăşurare rapidă”, dotată cu arme de înaltă tehnologie şi capabilă să intervină în mod eficace în conflictele regionale (de natură etnică sau revizionistă) atât în spaţiul geografic al NATO, cât şi în afara lui. În acest scop, un “Grup coordonator”, de înalt nivel, a finalizat recent un studiu ce cuprinde propuneri concrete de ameliorare a capacitătii NATO, de intervenţie promptă pentru prevenirea sau stingerea conflictelor regionale.

Studiul elaborat de experţii NATO pune accentul pe două aspecte esenţiale: “constituirea de unităţi multinaţionale suple, ale căror sisteme de comandă şi control, de aprovizionare, de comunicaţii şi de cercetare aeriană să fie pe deplin interoperabile, mergând până la nivelul regimentului;

Se va urmări dotarea acestor unităţi multinaţionale cu armamente sofisticate, arme de mare precizie, echipamente de recunoaştere şi de supraveghere, sisteme de identificare, etc, capabile să neutralizeze mijloacele de luptă relativ avansate pe care un potenţial adversar le-ar putea utiliza în conflictele regionale. 

La nivel structural, studiul propune crearea în perioada 2000-2002 a unui centru logistic interarme şi a două comandamente (unul pentru zona de nord a Europei şi altul pentru zona de sud) care să coordoneze “grupurile de forţe interarme multinaţionale” (CJTF).

Este demnă de remarcat afirmaţia experţilor de la Centrului de Studii Internaţionale Strategice din Washington care subliniau că în acest moment, lumea se află la marginea unei revoluţii tehnico-militare.

Noul secretar general al NATO că va conlucra strâns cu Solana – în calitate de însărcinat cu politica externă şi de securitate a UE – pentru a construi propriile capacităţi militare ale Europei. “Nu este numai o viziune, o idee bună, trecătoare. Este o necesitate urgentă, în cazul în care NATO doreşte să fie, în viitor, tot atât de puternică ca în trecut”. Robertson a ţinut să precizeze că un rol mai mare al Europei în NATO nu implică diminuarea celui nord-american. El a mai subliniat că va încerca să întărească capacitatea militară a membrilor europeni ai NATO. 

· S-a apreciat, totodată, că o prioritate imediată a Alianţei este necesitatea de a cimenta relaţiile cu Rusia, afectate în urma intervenţiei militare a NATO în Iugoslavia. Totodată, dl. Robertson şi-a exprimat voinţa de a întinde mâna Rusiei şi Ucrainei, cu care relaţiile Alianţei “vor fi în viitor extrem de importante”.

· Referitor la extinderea NATO, actualul secretar general a afirmat că recenta lărgire a Alianţei nu va fi ultima: “Trebuie să vedem cum putem folosi toate posibilităţile oferite de planurile de acţiune, pentru a ne asigura că viitoarea aderare va merge tot atât de bine ca prima”. 

· În concluzie, s-a reafirmat încă o dată că obiectivul politic urmărit permanent de NATO este apărarea valorilor democratice, umanitare, astfel ca “oamenii liberi să poată să-şi decidă singuri propria soartă”. 

2.2 Profil George Robertson (prezentare AFP)

Britanicul George Robertson numit secretar general al NATO, aparţine generaţiei de lideri ai noii stângi europene – care şi-a început activitatea politică în timpul unor manifestaţii împotriva Alianţei Nord-Atlantice - şi care au ajuns, apoi în fruntea primului război pe care organizaţia l-a purtat împotriva unei ţări din afara ei.

George Robertson, în vârstă de 53 de ani, un om căruia îi plac mai mult faptele decât teoriile, a fost un lider influent în cursul campaniei militare NATO în Kosovo şi creierul reformei forţelor armate ale Marii Britanii.

Fiu şi nepot de poliţist, George Robertson s-a născut în 1946 la Port Ellen, pe insula scoţiană Islay. În 1968, a absolvit facultatea de economie a Universităţii din Saint Andrews, unde a devenit membru al Partidului Laburist şi a participat la Consiliul Naţional al Sindicatului Studenţilor scoţieni.

A obţinut primul său loc important în ierarhia politică în 1979, când a devenit secretar parlamentar al ministrului pentru Servicii Sociale, iar după alegerile generale din acelaşi an a devenit purtător de cuvânt al opoziţiei laburiste pentru problemele scoţiene, apoi pentru probleme de apărare şi afaceri externe, între 1982 şi 1983.

În 1984 a devenit purtător de cuvânt al partidului său pentru afaceri europene şi a fost inclus în “guvernul fantomă” al opoziţiei laburiste, ca responsabil pentru politica partidului în Scoţia, în 1993.

Fermitatea cu care apăra interesele scoţienilor şi remarcabilul său bun simţ i-au atras atenţia tânărului lider al partidului, Tony Blair, care, după victoria laburiştilor în alegerile generale din 1997, l-a numit ministru al apărării.

George Robertson are o solidă experienţă în domeniul afacerilor externe, deoarece, în afară de faptul că a fost purtător de cuvânt al partidului său, este vicepreşedinte al Centrului Ruso-Britanic, vechi membru al Consiliului Consultativ pentru Fonduri Tehnologice destinate Europei de Est şi timp de şapte ani a făcut parte din Consiliul prestigiosului Royal Institute of International Affairs.

Tony Blair are o deosebită încredere în ministrul său al apărării, care a îmbrăţişat cu loialitate proiectul de identitate defensivă europeană al premierului şi care în cursul întregii sale cariere ca laburist s-a evidenţiat ca un coleg ferm, de încredere şi înzestrat cu mult tact. 

George Robertson a surprins prin sângele rece de care a dat dovadă în cursul diferitelor crize şi prin capacitatea sa de a face să fie acceptate reformele guvernului, în dosare atât de sensibile cum sunt restructurarea forţelor armate britanice şi politica de apărare europeană.

El a completat reforma apărării britanice cu un model admirat în cadrul NATO şi pe care l-au imitat Forţele Armate ale Franţei. Căsătorit cu Sandra din 1970, George Robertson are trei copii. Prin pasiunile sale se numără fotografia şi golful.

2.3 Analişti despre rolul NATO în secolul XXI

Alegerea noului secretar general al NATO, la acest sfârşit de secol, a constituit un prilej de ample reflecţii despre rolul NATO în secolul XXI.

În publicaţia “Perceptions” într-un studiu intitulat “Misiunea globală a NATO în secolul al XXI-lea”, semnat de Solomon Passy şi Liubomir Ivanov se constată că Alianţa Nord-Atlantică înfiinţată cu jumătate de secol în urmă a fost cea mai reuşită, mai solidă şi mai promiţătoare dintre toate alianţele din istoria omenirii. 

Se pun astfel câteva întrebări: de ce dintre toate alianţele numai NATO a reuşit să supravieţuiască şi să prospere? Este garantat monopolul NATO în domeniul securităţii, sau este posibil să se înfiinţeze o organizaţie similară care să intre cu succes în competiţie cu NATO? 

O analiză imparţială, fără a recurge la explicaţii politice sofisticate, dezvăluie patru factori care conferă Alianţei Nord-Atlantice unicitate şi explică viabilitatea şi succesul ei.

· Primul factor este omogenitatea Alianţa fiind constituită pe bază de consens, pe valorile comune statelor membre – democraţie, libertate individuală şi respectarea cu stricteţe a legii.

· Cel de-al doilea factor este universalitatea sistemului de valori apărat de NATO.

· Cel de-al treilea factor este rolul de lider jucat de SUA, care a transformat principiile comune într-o politică comună. Datorită acestui rol jucat de SUA şi viziunii de perspectivă, NATO s-a transformat dintr-o alianţă autodefensivă regională într-un mecanism puternic. Sudiul subliniază că SUA nu au fost numai un lider ci şi un sponsor cheie al sistemului ei de valori. 

· Cel de-al patrulea factor care defineşte Alianţa Nord-Atlantică se referă la cooptarea în cadrul ei a trei din cele cinci puteri nucleare ale lumii, un adevărat demers strategic care a făcut posibil să se prevadă consecinţele războiului rece. NATO s-a dovedit astfel cea mai largă coaliţie posibilă care include protagoniştii cheie ai scenei europene, capabili să joace într-o singură echipă. Astfel, NATO şi-a asumat o funcţie esenţială care este încă subestimată de opinia publică. A exclus posibilitatea înfiinţării unei alianţe alternative bazată pe aceleaşi valori, care ar fi putut dubla Alianţa sau intra în competiţie cu ea în Europa, sau în lume. 

Referitor la problema extinderii NATO, semnificativ ni s-a părut faptul că studiul menţionează alte două centre strategice ale cooperării transatlantice care se vor impune în deceniile următoare. Unul dintre acestea, din America de Sud, se va cristaliza în jurul Argentinei, iar celălalt, din Asia Centrală ce se va consolida în jurul Turciei.

America Latină îndeplineşte toate condiţiile pentru a juca un rol de pionierat în procesul integrării şi globalizării atlantice. Pe lângă avantajul că este o regiune unică prin dimensiunea şi omogenitatea ei, îl prezintă şi pe cel al absenţei unor conflicte internaţionale grave.

Turcia este din această perspectivă, un exemplu al compatibilităţii islamice cu democraţia, bucurându-se de recunoaştere internaţională în calitate de scut al Europei împotriva fundamentalismului islamic. Turcia se va impune ca model pentru Asia Centrală, o regiune ridicată la rang de prioritate strategică de liderii turci. Ea este predestinată să devină organizatorul integrării regionale şi va umple vidul post-sovietic, asumându-şi un rol similar celui jucat de SUA faţă de Europa.

Fostele republici sovietice Azerbaidjan, Kazahstan, Kârgâzstan, Tadjikistan, Turkmenistan şi Uzbekistan, care deţin un sistem similar de valori şi nu au moştenit conflicte grave, nu au decât două opţiuni: fundamentalismul islamic sau neocomunismul chinez. Turcia, deşi nu are frontieră comună cu acestea, le oferă totuşi, o variantă mai bună. 

Din perspectiva acestei analize, rolul Turciei este completat de intensificarea cooperării balcanice, în care Bulgaria, Macedonia şi România sunt implicate activ. Totodată, Turcia va deveni un al doilea protagonist şi pe scena Orientului Mijlociu. Cooperarea politică şi militară americano-israeliano-turcă va deveni un canal firesc pentru transferul valorilor atlantice către Orientul Mijlociu. În următorii 10-15 ani, Turcia se va impune ca un centru regional puternic între Balcani, Asia Centrală şi Orientul Mijlociu. 

Referitor la zona Balcanilor, aceasta este considerată, din perspectiva acestor analişti, laboratorul umanitar al NATO. Balcanii au constituit cea mai mare provocare la adresa sistemului de valori atlantic la sfârşitul acestui secol. Aici a fost pusă la încercare universalitatea valorilor comune apărate de NATO. Istoria a arătat că viitorul NATO este legat de Balcani. Pentru Alianţa Nord-Atlantică Bosnia a fost un prim şi decisiv test pentru fermitatea şi capacitatea de a face faţă provocărilor perioadei de după războiul rece. Bosnia a fost prima misiune de instituire a păcii prin diplomaţie. Kosovo s-a dovedit al doilea test, chiar mai serios, al NATO, ca de altfel şi pasul decisiv al trecerii Balcanilor de la trecutul divizat spre viitorul comun.

Summitul NATO de la Washington a relevat cu claritate nu numai noile provocări, ci şi noile oportunităţi în vederea integrării neîntârziate a Balcanilor în NATO şi UE:

· În primul rând trebuie să se aibe în vedere faptul că NATO a fost, prin Grecia şi Turcia, o prezenţă îndelungată şi stabilă în regiune. Pe de altă parte, ţările partenere ale NATO ca Bulgaria, România, Macedonia şi Albania au contribuit considerabil la eforturile Alianţei în direcţia soluţionarii conflictului iugoslav şi edificarea securităţii regionale. 

Studiul subliniază că o adevărată revoluţie axiologică în Balcani, a fost înfiinţarea Forţei Multinaţionale de Pace din Sud-Estul Europei la care participă Albania, Bulgaria, Grecia, Italia, Macedonia, România şi Turcia. Acesta este un precedent remarcabil de progres în moralitatea politică din regiune şi demonstrează că statele balcanice deţin potenţialul construirii relaţiilor dinte ele, motivate mai mult de viitorul lor decât de trecut.

În concluzie, putem vorbi de o eră a globalizării, în care NATO va fi tocmai coloana vertebrală şi forţa motrice a noii ere, în condiţiile în care politica internaţională a lumii va evolua sub egida sa, în secolul XXI.

Mult mai sceptic în ceea ce priveşte succesul operaţiunilor NATO, mai ales în Kosovo, Peter Volen, directorul Centrului European de Studii privind Securitate, de pe lângă Universitatea din Groningen (Olanda) a observat apariţia unor tensiuni între aliaţi (între ţările membre ale NATO), între NATO şi populaţia civilă (în Serbia), deteriorarea relaţiei NATO cu Ucraina, precum şi deteriorarea relaţiei Rusiei cu Occidentul, în special cu SUA, 

În acelaşi timp, Volen consideră că, în ciuda intervenţiei aliate, operaţia nu poate fi considerată un succes cât timp purificarea etnică a avut loc, trupele NATO sunt încă prezente acolo şi este foarte dificilă o convieţuire între sârbi şi albanezi.

Toate problemele pornesc, în opinia lui Volen, de la faptul că, deocamdată nu există o alternativă la NATO privind asigurarea securităţii statelor din Uniunea Europeană. Domnia sa consideră că Europa occidentală nu va putea avea, cel puţin pe termen mediu, o politică externă şi de securitate coerentă. În această perspectivă, relaţia Europa – SUA în cadrul NATO în următorul mileniu rămâne o relaţie complexă şi dinamică.

3. Germania – alegeri locale 

3.1 Rezultatele alegerilor

Uniunea Creştin Democrată (CDU) din Germania a câştigat alegerile regionale desfăşurate pe 10.octombrie a.c. la Berlin, obţinând 40,8% din voturi, în timp ce Partidul Social Democrat (PSD) a evitat un nou recul, menţinându-şi procentajul înregistrat la ultimele alegeri, adică de 22,4%.

Un alt învingător este Partidul Socialismului Democratic (PSD), care a obţinut 17,7% din voturi, mai mult decât se estimase înainte de scrutin. 

Al patrulea partid care a depăşit pragul de 5% necesar pentru a intra în Parlamentul regional este formaţiunea ecologiştilor, “Verzii”, care a obţinut 10,5% din voturi.

3.2 Reacţii politice şi comentarii de presă

Cancelarul german Gerhard Schroeder, a încercat să dea o tentă pozitivă înfrângerii suferite de formaţiunea sa, Partidul Social-Democrat (PSD), la alegerile regionale din 10 octombrie a.c. din Berlin. Partidul Social-Democrat a înregistrat însă, cel mai scăzut rezultat al său, faţă de 23,6% de acum 4 ani, obţinut în acest oraş după cel de-al doilea război mondial.

Adresându-se presei, înaintea unei reuniuni a conducerii partidului său, cancelarul Schroeder a afirmat că rezultatele de duminică (10 octombrie a.c.) nu pot da loc unei satisfacţii, “dar ele marchează începutul unei schimbări de tendinţă”.

“Este un rezultat foarte modest, care nu ne poate mulţumi”, a declarat, la rândul său, secretarul general al PSD, Franz Muentefering, estimând că rămân multe de făcut pentru social-democraţi în următoarele luni. El a mai menţionat că Partidul Social-Democrat din Germania, al cancelarului Gerhard Schoreder a pierdut 10.000 de membri de la alegerile legislative din 27 septembrie 1998. Partidul, care a suferit o serie de înfrângeri electorale în landuri, avea la sfârşitul lunii septembrie circa 760.000 de membri, a precizat Muentefering. Se menţionează că la 28 octombrie 1998, ziua în care guvernul Schroeder a venit la putere, PSD avea 775.000 de membri.

Într-un interviu, Franz Muentefering a prezentat rezultatul obţinut de partid în alegeri ca o “depăşire a unei situaţtii de criză”, fiind de părere că viitorul congres al PSD care va avea loc în decembrie, la Berlin, va însemna “regăsirea unităţii partidului”.

În căutarea unui aspect pozitiv, Franz Muentefering a comparat rezultatele slabe de la Berlin cu pierderile serioase din Turingia şi Saxonia. În landul estic Saxonia, PSD a plonjat la 11%. “În comparaţie cu alte scrutinuri, unde am pierdut între 5 şi 14 procente, acesta este un rezultat stabil, la un nivel mai jos. Acum putem aştepta viitorul” , a spus secretarul PSD. 

Preşedintele Partidului Socialismului Democratic (PDS), Lothar Bisky, a afirmat luni, 11 octombrie a.c., într-un interviu acordat postului germnan “Info Radio”, că partidul său va avea un cuvânt de spus pe lângă viitorul guvern. “Vrem să abordăm o politică socialistă” a spus dl. Bisky şi a avertizat că “nu trebuie să se ignore noua realitate politică”.

Presa occidentală a comentat pe larg rezultatele alegerilor locale din Berlin:

“Se încheie un an catastrofal pentru social-democraţi”, a scris “Die Presse”, într-un articol apărut luni 11 octombrie a.c. la Viena.

“Omul care a fost considerat luni de zile figura marcantă a Noii Germanii” şi “în care Clinton şi Blair au investit politic”, cancelarul Schroeder, s-a dovedit a fi “o catastrofă politică” – a notat ziarul londonez “Daily Mail”.

Cotidianul francez “L’Est Republicain” invoca, între altele, proasta politică promovată de guvernul Schroeder în domeniul energiei nucleare şi proasta administrare a investiţiilor în anumite proiecte de dezvoltare.

La rândul său, cotidianul italian ”La Republica” este de părere că reculul din alegerile de duminică al PSD este cauzat şi de conflictul de interese izbucnit, cu câtva timp în urmă, între cancelarul Schroeder şi fostul lider al Partidului, Oskar Lafontaine, soldat de altfel cu retragerea din guvern a celui din urmă.

3.3. Semnificaţia rezultatelor alegerilor

Social-democraţii cancelarului german Gerhard Schroeder au pierdut la 10 octombrie ultimele alegeri din 1999, ilustrare a nivelului-record la care a ajuns scăderea popularităţii liderului lor şi a importantului decalaj est-vest care continuă să existe la 10 ani de la căderea Zidului Berlinului.

· Partidul Social-Democrat (PSD) a obţinut cel mai prost rezultat de după al doilea război mondial, a fost al şaselea scrutin consecutiv pierdut de PSD în alegerile de land de la instalarea cancelarului Schroeder, acum un an. 

· Căderea poate fi explicată de politicile nepopulare de austeritate ale cancelarului şi de evoluţia sinuoasă a guvernului său. PSD nu a reuşit să obţină nici o victorie în tot anul 1999, fiind înfrânt şi în alegerile pentru Parlamentul European şi la alegerile locale din Rhenania de Nord – Westfalia.

· Gerhard Schroeder este confruntat în continuare cu tensiuni în rândurile propriului partid. Cancelarul contează pe îmbunătăţirea accelerată a performanţelor economice, în următoarele cinci luni, care să stimuleze creşterea economică suficientă pentru a da o lovitură serioasă ratei şomajului situată în prezent la 10%. 

Analiştii observă că mandatul lui Gerhard Schroeder se încheie în 2002, dar cancelarul, aflat într-o criză de popularitate fără precedent, nu a comentat dezastrul electoral de la Berlin şi nici nu a răspuns zvonurilor conform cărora fostul lider PSD, îi vânează postul. La rândul său, Rudolf Scharping a încercat să respingă asemenea speculaţii. Într-o declaraţie făcută la 10 octombrie, în cadrul unui interviu acordat televiziunii ZDF, a afirmat că: “Cred că sunt în stare de multe lucruri, dar aceasta nu înseamnă că vreau să obţin totul”, a spus Scharping, întrebat dacă se vede în funcţia de cancelar. Cuvintele sale au fost interpretate ca însemnând că îşi doreşte postul, dar preferă să mai aştepte.

· Alegerile locale au pus din nou în evidenţă importantul decalaj est-vest care a alimentat ascensiunea foştilor comunişti din fosta RDG. Partidul Socialismului Democratic (PDS), fost comunist. PDS, care şi-a acumulat capitalul electoral pe baza salariilor mai mici, ratei mai înalte a şomajului şi a sentimentului că după unificare est-germanii au devenit cetăţeni de categoria a doua, a obţinut aproape 40% din voturi în Berlinul de est şi doar 4,5% în cel de vest. “Nu pot fi eliminaţi peste noapte 40 de ani de divizare. Se menţin încă vechile obiceiuri şi structuri”, a subliniat Eberhard Diepgen, primar al Berlinului occidental între 1984 şi 1989 şi al celui unificat începând cu 1991. 

.

1. Portugalia - Alegeri parlamentare

4.1 Rezultatele alegerilor

Peste 8,5 milioane de portughezi au fost chemaţi, duminică, 11 octombrie a.c., la urne pentru a-i alege pe cei 230 de noi deputaţi în Adunarea Republicii.

Prezentăm rezultatele comparative ale alegerilor parlamentare portugheze din 1999 şi 1995:

Partidul

 Voturi ‘99 Locuri în Parlament Locuri în Parlament 





%

 1999



1995

Partidul Socialist

44%


113



112

Partidul Social Democrat
32,32%

83



88

Coaliţia Democrată

8,5%


17



15

Partidul Popular

9,3%


15



15

Blocul de Stânga

2,5%


2



 -


Procentul abţinerilor a depăşit 33% din electorat, cu 5% peste cifra din 1995, fiind cel mai ridicat nivel din istoria legislativelor portugheze.

 

 

4.2 Consecinţe politice

După cum se poate observa, Partidul Socialist nu a reuşit să obţină majoritatea absolută în Parlament la alegerile legislative din Portugalia. Totuşi, cu 44% din voturi, socialiştii au obţinut 113 locuri – cu unul mai mult decât în actuala legislatură – dar cu trei mai puţin decât baremul necesar majorităţii absolute. Preşedintele principalului partid de opoziţie, Partidul Social-Democrat (PSD, liberal), Jose Manuel Durao Barroso, a recunoscut victoria socialiştilor şi înfrângerea partidului său, care, cu 32,32% din voturi, nu a adunat decât 83 de locuri în Parlament, faţă de 88 obţinute în actuala legislatură. 

Partidul Popular (PP), formaţiune de dreapta condusă de Paolo Portas, a obţinut numai 9,3 procente, eşuând în tentativa de a atinge obiectivul de 10% din sufragii, dar îşi va păstra cei 15 deputaţi. PP şi-a pierdut poziţia de a treia forţă politică portugheză în favoarea Coaliţiei Democratice Unitare (CDU, comuniştii şi ecologişti), care a câştigat 17 locuri, fără însă a-şi ameliora procentajul, rămas undeva în jurul cifrei de 8,5% din voturi. 

Blocul de Stânga, format din mai multe formaţiuni mici de extremă stânga, a adunat 2,5% din sufragii, intrând în Parlament cu doi deputaţi, aleşi la Lisabona. 

În ciuda ratării obţinerii majorităţii absolute, ministrul portughez al Afacerilor Interne, Jorge Coelho, a declarat că Partidul Socialist a repurtat, duminică, “cea mai mare victorie a sa dintotdeauna”, calculată atât în procente, cât şi în locuri în Parlament. 

Secretarul general al socialiştilor, Antonio Guterres, care va forma noul guvern, a afirmat că majoritatea relativă obţinută de partidul său este “foarte aproape de majoritatea absolută”. Atingând, pentru prima dată, nivelul de aproape 40% la un scrutin legislativ, absenteismul a penalizat în primul rând un partid socialist care în felul acesta, potrivit experţilor, s-a văzut privat de unul sau două locuri suplimentare.

“Socialiştii nu au fost capabili să-şi menţină sprijinul unui segment al electoratului care, în urmă cu 4 ani, a considerat PS o alternativă de idei, nu numai o alternativă a puterii”, scria editorialistul Mario Bettencourt Rosendes în ediţia din 11 octombrie a publicaţiei “Diario de Noticias”.

Candidaţii socialişti au pierdut, de asemenea, alegători în favoarea partidelor aflate la stânga lor, îndeosebi Coaliţia Democratică Unitară (CDU), care regrupează comunişti şi ecologişti şi Blocul de Stânga (BE), coaliţia mai multor formaţiuni de extremă stângă.

Grupul parlamentar al CDU a crescut de la 15 la 17 locuri, prin recuperarea unui loc pierdut în urmă cu 4 ani la Setubal (sud) în favoarea Partidului Socialist şi un altul la Braga (nord), unde, din 1991, nu reuşea să câştige nici un loc.

Blocul de Stânga, care a obţinut 2 locuri la Lisabona, din care unul în detrimentul socialiştilor, permite extremei stângi să facă o reintrare spectaculoasă în parlament, unde nu era reprezentată din 1981.

Uşoara creştere a Partidului Socialist s-a făcut pe seama Partidului Social Democrat (PSD, liberal) principala formaţiune a opoziţiei, care în mod tradiţional, îşi dispută electoratul centrist al socialiştilor. 

Potrivit ultimelor proiecţii, PSD ar urma să piardă 5 din cele 88 de locuri pe care le deţinea în vechiul parlament. Partidul lui Antonio Guterres a câştigat, de asemenea, o mică parte din alegătorii celeilalte formaţiuni aflate la dreapta sa, Partidul Popular (PP, dreapta naţionalistă), care a pierdut unul din cei 15 deputaţi ai săi, precum şi poziţia de a treia forţă parlamentară, în favoarea CDU.

Observatorii politici au considerat că în perioada anterioară, Portugalia a cunoscut momente deosebit de faste: succesul ultimei ediţii a acestui mileniu a expoziţiei mondiale, Expo ’98, intrarea Portugaliei în “nucleul dur” al celor 11 membre fondatoare ale monedei unice.

Această recunoaştere internaţională, corelată cu o creştere semnificativă a economiei ţării, intensa activitate diplomatică, care a permis să se iniţieze soluţionarea situaţiei din Timorul de est, fac să se dea uitării promisiunile nerespectate de guvern. Premierul Antonio Guterres s-a adresat portughezilor pe postul naţional de televiziune, cerându-le scuze pentru tot ceea ce nu a făcut, conform promisiunilor. Premierl le-a spus, de asemenea, că mai pot avea încredere în el.

“Electoratul şi-a păstrat încrederea pe care a acordat-o PS, în 1995, pentru ca noul guvern care se va forma să continue linia dialogului şi a concordiei sociale, pe baza respectării opoziţiei şi a drepturilor omului”, a afirmat premierul portughez, concluzionând: “Nu am alt obiectiv decât acela de a-mi sluji patria, de a-i ajuta pe concetăţenii mei să trăiască mai bine şi să contribuie la afirmarea ţării noastre în Europa şi în lume, aşa cum se cuvine unei ţări victorioase” în perioada următoare.

5. India – alegerea unui nou premier

Noua Cameră Inferioară a Parlamentului indian a fost constituită duminică, 10 octombrie a.c., în urma alegerilor desfăşurate în cinci faze între 5 septembrie şi 3 octombrie a.c. Şeful Comisiei i-a înmânat preşedintelui ţării, K.R. Narayanan, lista noilor deputaţi consumându-se astfel una din etapele necesare pentr preluarea puterii de către noul guvern indian.

Liderul Partidului Indian al Poporului (BJP), Atal Behari Vajpayee, în vârstă de 73 de ani, care a obţinut cel mai mare număr de voturi în alegerile generale încheiate în urmă cu o săptămână în India, a depus miercuri, 13 octombrie a.c., jurământul de premier.

“Trebuie să luăm decizii dure, deci, şi noi ca şi naţiunea trebuie să ne pregătim pentru acest lucru” a afirmat Atal Behari Vajpayee, după ce a fost ales lider al grupului parlamentar care, în tradiţia politică indiană, este sinonimă cu candidatura la şefia guvernului. 

Premierului i-a revenit, dificila misiune de a forma un guvern, în condiţiile în care partidul naţionalist hindus pe care îl reprezintă, se află în fruntea unei coaliţii de 24 de parteneri politici. Unul dintre obiectivele acestui executiv – al şaselea pe care îl are India în ultimii patru ani – constă în instituirea unui climat politic stabil. 

Conform unei ample analize realizate de Keith Sutter, membru al Clubului de la Roma, democraţia indiană este o mare realizare. Cele mai multe ţări din Asia de sud-est care au făcut parte din Imperiul Britanic au avut parte (în cel mai bun caz) doar de o democraţie parţială. Realizarea Indiei este cu atât mai mare având în vedere numărul mare şi diversitatea alegătorilor, la scrutin participând aproximativ 375 milioane de cetăţeni cu drept de vot. 32% din totalul populaţiei este hindusă. În anul 1947, anul obţinerii independenţei din teritoriul fostului Imperiu Britanic, a fost creat Pakistanul, cu scopul precis de a fi un stat islamic, astfel că aproximativ 8 milioane de indieni musulmani au plecat în Pakistan. Mulţi au rămas însă în India, numărul musulmanilor ridicându-se acum la 120 milioane. Sunt, de asemenea, aproximativ 23 milioane de creştini. Cel mai mare partid din istoria Indiei a fost Partidul Congresului, care a dat Indiei cel mai mare număr de prim-miniştri de la obţinerea independenţei în 1947. Partidul a fost, în mod special, identificat cu familia Ghandi, atât Indira, cât şi fiul ei, Rajiv Ghandi, fiind asasinaţi. Moartea Indierei Ghandi în 1985 (ucisă de naţionaliştii Sikh) l-a ajutat pe fiul ei să câştige simpatia populaţiei indiene, ca urmare, Partidul Congresului obţinând o victorie uimitoare în alegeri. Rajiv Ghandi a fost asasinat în 1991 de către naţionaliştii Tamil implicaţi în războiul din Sri lanka (în care se implicase şi India). Dar Partidul Congresului şi-a pierdut energia devenind din ce în ce mai corupt, ceea ce a creat ocazia altor partide să intre pe prima scenă politică. 

Partidul Bharatja Janata (PBJ) a profitat de problemele Partidului Congresului, a simţit că ar putea da o nouă direcţie alegerilor, încurajând hinduşii să voteze hinduşi. Ca urmare, PBJ a introdus un nou fundamentalism religios în alegerile indiene. În 1984, PBJ a obţinut doar două locuri în Parlament la alegerile generale, în 1989, 86 de fotolii parlamentare, pentru ca în 1997 să deţină puterea pentru 13 zile. În februarie 1998 s-a reîntors la putere ca principalul partid în coaliţia guvernamentală. Coaliţia s-a destrămat însă după 13 luni de guvernare, iar în India au avut loc alegeri generale pentru a treia oară în doar trei ani.

Conform analiştilor politici, actualul prim-ministru, Atal Behari Vajpayee, are şase probleme:

În primul rând, deşi a câştigat detaşat alegerile şi are asigurată o majoritate parlamentară, nu are sprijinul larg pe care şi l-ar fi dorit. 

Vajpayee a intrat în alegeri alături de o mai largă coaliţie (care a inclus 24 de partide) decât la ultimele alegeri, deci pericolul instabilităţii este mai mare. Multe dintre partide sunt proprietatea particulară a liderilor care le conduc şi care vor câte un portofoliu ministerial. Există o foarte mare posibilitate de declanşare a politicianismului şi a unei lupte pentru putere.

O aşa de mare diversitate în sânul coaliţiei va slăbi şansele de a obţine suportul parlamentar pentru filozofia “Hindutva” a PBJ. Filozofia “Hindutva” este foarte vagă, dar este bazată pe crearea unei culturi Hindu cu o mai mare specificacitate în politica indiană, înlocuind politica seculară adoptată în 1947.

PBJ trebuie să aibă mare grijă în folosirea fundamentalismului religios hindus. Dacă merge prea departe, va destrăma coaliţia guvernamentală. Pe de altă parte, mulţi oameni au votat PBJ pentru că a spus că va introduce politici religioase fundamentaliste hinduse stricte. Dacă PBJ nu va face acest lucru, atunci mulţi dintre alegătorii săi se vor îndrepta către partide şi mai extremiste. Există şi posibilitatea alegătorii se vor gândi că această filozofie nu poate fi introdusă şi se vor întoarce la Partidul Congresului. 

Dacă PBJ va putea începe impunerea unei politici fundamentaliste religioase, atunci ar putea inflama fanatismul religios, mai ales în zonele rurale. Deja a crescut numărul actelor de violenţă având motivaţie religioasă ale militanţilor hinduşi , dar şi cel al represaliilor împotriva hinduşilor. 

India are nevoie de investiţii străine şi este văzută ca un loc bun pentru investiţii. De aceea, coaliţia guvernamentală condusă de PBJ va avea foarte multe decizii dificile de luat în acest scop.

6. Lovitură de stat militară în Pakistan

6.1 Desfăşurarea evenimentelor

Guvernul premierului pakistanez, Nawaz Sharif a fost destituit marţi 12 octombrie 1999, de către armată, care a intervenit, potrivit comandantului ei, generalul Pervez Musharraf, pentru a pune capăt “incertitudinii şi dezordinii” din ţară. Generalul Musharraf a declarat că “politicile egoiste” practicate de “guvernul lui Sharif au “zdruncinat însele bazele Pakistanului”. De asemenea, el a acuzat guvernul lui Sharif că a distrus economia şi a dus ţara la faliment. Şeful armatei a mai afirmat că în pofida sfaturilor sale, guvernul “a încercat să interfereze cu forţele armate, singura instituţie care a mai rămas viabilă” şi l-a acuzat pe Sharif că a vrut să “politizeze şi să destabilizeze” armata, încercând “să creeze disensiuni” în rândurile ei.

Fostul premier, Nawaz Sharif, fratele său, Shahbaz Sharif, care era şeful guvernului provinciei Penjab, precum şi mai mulţi miniştri, au fost plasaţi “sub supravegherea armatei” în reşedinţa oficială de la Islamabad a premierului, care a fost încercuită, din primele ore ale serii de marţi, de militari. Împreună cu premierul Sharif, s-a aflat şi şeful serviciilor de informaţii Inter-Service Intelligence (ISI), Khawja Ziuaddin, care fusese numit de Sharif în locul generalului Musharraf, în fruntea armatei. Guvernele provinciilor pakistaneze Penjab, Sindh, Baluşistan şi Nord-Vest au fost şi ele destituite.

Armata a desfăşurat trupe, în cursul serii de marţi 12 octombrie, în faţa televiziunii şi a principalelor clădiri din capitală ale guvernului, precum şi în punctele strategice din mai multe oraşe ale ţării, preluând, totodată, controlul asupra aeroporturilor. Armata pakistaneză a afirmat, miercuri 13 octombrie a.c., că lovitura de stat s-a desfăşurat “foarte rapid” şi fără incidente. Un purtător de cuvânt al armatei a precizat că ansamblul forţelor armate a rămas fidel comandantului lor, generalul Pervez Musharraf.

Noul conducător al Pakistanului, generalul Pervez Musharraf, a anunţat, duminică seara (17 octombrie), constituirea Consiliului Naţional de Securitate (CNS) compus din şase membri, care va conduce ţara în urma loviturii armate de stat din 12 octombrie. El a anunţat, surprinzător, într-un discurs adresat naţiunii, o “detensionare militară”, unilaterală, de-a lungul frontierei cu India, ţară considerată duşmană, precum şi retragerea forţelor militare pakistaneze care au fost trimise în regiunile frontaliere. Consiliul Naţional de Securitate va fi prezidat de generalul Musharraf şi îi va include pe şefii aviaţiei militare, ai marinei, alături de “experţi” în domeniile juridic, financiar, al politicii interne şi externe.

Musharraf a asigurat că Pakistanul va continua să ofere “o susţinere morală, politică şi diplomatică” separatiştilor musulmani care luptă împotriva armatei indiene în regiune. Noul conducător al Pakistanului şi-a exprimat de asemenea intenţia de a pune în practică măsuri “revoluţionare” pentru a redresa economia pakistaneză şi pentru a redobândi încrederea investitorilor străini. Generalul Pervez Musharraf, conducătorul armatei pakistaneze, s-a autoproclamat vineri, 15 octombrie a.c., liderul suprem al Pakistanului, suspendând Constituţia, dizolvănd parlamentul şi declarând starea de urgenţă, după înlăturarea guvernului civil. “Întregul Pakistan va intra sub controlul forţelor armate”, a informat o proclamaţie difuzată de postul naţional de televiziune. Anunţul, survenit la trei zile după lovitura de stat care l-a răsturnat de la putere pe fostul prim-ministru, Nawaz Sharif, pare să spulbere orice şansă de reinstaurare a democraţiei în ţară, apreciază majoritatea analiştilor politici.

6.2 Scurt istoric

Lovitura militară de stat, de marţi, 12 octombrie, din Pakistan este a patra intervenţie militară, din ultimii 52 de ani, în care este îndepărtat de la putere un regim civil.

Perioadele de regim militar în Pakistan s-au succedat după cum urmează:

· octombrie 1969 – decembrie 1971, perioadă în care a condus generalul Yayha Khan 

· iulie- 1977 – august 1998, perioadă în care a condus generalul Zia-ul-Haq

· 12 octombrie 1999, dată la care generalul Pervez Musharraf a preluat puterea la câteva ore după ce fusese demis din funcţia de comandant al Marelui Stat Major al armatei, de premierul pakistanez Nawaz Sharif.

Drept posibilele cauze ale actualei lovituri de stat menţionăm: 

· Fostul premier, Nawaz Sharif a avut de făcut faţă unei situaţii de criză complexe, de la victoria sa zdrobitoare la alegerile din februarie 1997, convocate după destituirea, în noiembrie 1996, a rivalei sale dintotdeauna, Benazir Bhutto. După doi ani de la venirea lui Sharif la putere, din punct de vedere economic, datoria pakistaneză este în continuare copleşitoare (peste 32 miliarde de dolari), şomajul continuă să crească, iar inflaţia nu scade. 

· Principalul diferend dintre premierul Sharif şi generalul Musharraf este legat, fără îndoială, de criza din Kashmir, regiunea din Himalaya pe care o revendică atât India cât şi Pakistanul, devenite puteri nucleare din 1998. În prima săptămână a lunii mai a anului acesta, luptătorii separatişti musulmani s-au confruntat cu armata indiană pe înălţimile Kargil şi Drass, din nordul Kashmirului. Timp de zece săptămâni, lupte violente s-au dat între cele două forţe, soldându-se cu mai multe sute de morţi şi aducând cele două state pe punctul de a intra într-un nou război, cel de-al patrulea în 1947. Criza a fost domolită după ce Sharif, sub presiunea Statelor Unite, şi-a retras luptătorii, ceea ce armata, care îi susţine pe separatişti, nu i-a iertat niciodată. Menţionă că armata pakistaneză, care numără efective de o jumătate de milion de oameni, a jucat întotdeauna un rol important în viaţa politică pakistaneză.

Totuşi există numeroase riscuri ale instaurării unei dictaturi militare şi fostul premier pakistanez, Benazir Bhutto, a declarat că militarii au acţionat din “frustrare” înlăturându-l de la putere brusc pe premierul Nawaz Sharif. Într-un interviu acordat la Londra pentru CNN, lidera opoziţiei pakistaneze a cerut generalilor care au condus puciul să nu înlocuiască un “fascist” cu o dictatură militară. “Sunt foarte îngrijorată azi şi mă temeam că o să vină acest moment. E o zi tristă pentru istoria Pakistanului”, a mai spus Bhutto.

6.3 Reacţii internaţionale

Statele Unite i-au cerut generalului Pervez Musharraf să stabilească un “calendar clar” al restabilirii democraţiei în Pakistan.

Ministru britanic de externe, Robin Cook, s-a declarat “decepţionat”de absenţa unui calendar fix al întoarcerii democraţiei în Pakistan, promise de generalul Musharraf. Ministrul britanic a salutat însă angajamentul lui Musharraf de “detensionare militară” de-a lungul graniţei cu India.

O reuniune specială a Commonwealthului care a avut loc pe 13 octombrie, la Londra, a suspendat Pakistanul din organizaţia fostelor colonii britanice şi a fost însoţită de sancţiuni financiare. Ministrul britanic, a mai avertizat că “problemele sociale şi economice ale acestei ţări nu pot fi rezolvate prin decret, ci numai printr-un consens fondat pe procesul democratic”.

India, vecina şi adversara Pakistanului, şi-a declarat “grava îngrijorare” cu privire la evenimentele din Pakistan. “Toate forţele armate, armata, aviaţia şi marina sunt în stare de alertă maximă”, a declarat un înalt oficial indian.

Generalul V.P. Malik, şeful armatei indiene, a declarat că India trebuie să dea dovadă de o “vigilenţă sporită” după lovitura de stat din Pakistan. “Instabilitatea politică în vecinătate nu este bună pentru un climat de securitate regională şi trebuie să supraveghem situaţia din Pakistan foarte îndeaproape. De menţionat este faptul că bursa din Bombay a căzut cu 2,7 puncte, miercuri 13 octombrie, la deschidere, criza din Islamabad având urmări inclusiv pe Wall Street, unde s-a înregistrat marţi, o cădere cu 2,17%.

China s-a declarat “foarte preocupată” de situaţia de la Islamabad. “Pakistanul este un bun vecin al Chinei. Suntem foarte preocupaţi de schimbările de situaţie şi în prezent dorim să obţinem informaţii suplimentare”, a precizat Ministrul Afacerilor Externe. China este considerată drept un aliat al Pakistanului, cele două ţări întreţinând relaţii dificile cu India.

Japonia s-a declarat şi ea “foarte preocupată” de criza din Pakistan şi a făcut apel la găsirea unei soluţii democratice. Japonia era principalul furnizor de ajutoare pentru Pakistan, înainte de îngheţarea programului său de asistenţă, ca urmare a testelor nucleare din 1998, în prezent menţinând numai ajutoarele umanitare.

Franţa s-a declarat “preocupată”de situaţie, pentru că “nu pare să mai fie respectată funcţioanrea instituţiilor”, în timp ce guvernul german “a cerut responsabililor pakistanezi să respecte ordinea constituţională şi să nu recurgă la violenţă împotriva organelor constituţional instituite”.

Rusia şi-a manifestat îngrijorarea deoarece “nu cunoaşte proiectele forţelor armate şi îşi exprimă speranţa că excesele vor putea fi evitate şi normele constituţionale şi democratice restabilite”, a anunţat ministrul rus de externe. 

Teheranul a anunţat că urmăreşte “cu atenţie şi îngrijorare” evoluţia situaţiei din Pakistan. Iranul şi Pakistanul, ţări vecine, întreţin relaţii dificile de la venirea la putere la Kabul a miliţiei integriste talibane, în 1996. Iranul, care susţine opoziţia afgană, acuză Pakistanul că îi sprijină pe talibani.

Situaţia politică din Pakistan este extrem de complexă şi confuză, adevărata semnificaţie a acestui eveniment necesitând o analiză pe termen lung.

Vizita în China a ministrului român de externe, dl. Andrei Pleşu 

Ministrul român al afacerilor externe, Andrei Pleşu, a desfăşurat o vizită oficială de nouă zile în China desfăşurată în perioada 9-17 octombrie a.c., la invitaţia omologului său, Tang Jiaxuan.

Vizita, care a avut şi un caracter special – pe 5 octombrie s-au împlinit 50 de ani de la iniţierea de relaţii diplomatice între România şi R.P. Chineză - a prevăzut şi deplasări în oraşele Chengdu, Lhasa şi Shanghai.

Într-un interviu acordat postului Radio România Actualităţi, luni, 11 octombrie a.c, dl. Andrei Pleşu, ministrul român de externe, a declarat că a păstra dialogul cu China “înseamnă într-un anumit sens, nu numai a grădinări prezentul, dar şi a arvuni viitorul”.

Dialogul româno-chinez a continuat fără sincope, în ciuda diferenţelor de traseu care au survenit în ultimii 50 de ani, de la stabilirea relaţiilor diplomatice între România şi China, a apreciat şeful diplomaţiei româneşti.

În prezent, chiar dacă România şi-a concentrat atenţia asupra organismelor europene şi euro-atlantice, politica românească trebuie să se deschidă spre toate ţările lumii, inclusiv spre China, care este una din marile puteri ale acestei lumi şi cu un viitor politic însemnat, a subliniat dl. Andrei Pleşu.

S-a afirmat că: “este timpul să acţionăm pentru intensificarea schimburilor comerciale, atât timp cât relaţia politică pe care o avem cu China este deja o relaţie stabilă, dar relaţia economică nu este suficient de substanţială şi nu se situează la înălţimea acestui dialog politic”. S-a evidenţiat că “R.P. Chineză a fost întotdeauna extrem de cordială şi are disponibilitatea de a ajuta România”.

Dl. Andrei Pleşu a declarat de asemenea că autorităţile de la Beijing au decis să acorde României un ajutor nerambursabil de 600000 dolari, pentru programe care urmează să fie examinate în viitor.

În cadrul vizitei oficiale în Republica Populară Chineză, delegaţia condusă de ministrul român de externe, Andrei Pleşu, a sosit marţi, 12 octombrie a.c. la Lhasa, capitala regiunii autonome Tibet. Aici şeful diplomaţiei române s-a întâlnit cu reprezentanţii Comisiei pentru culte şi minorităţi naţionale din Tibet.

Vineri, 15 octombrie, şeful diplomaţiei române a avut întâlniri şi discuţii pe teme globale, la Institutul de Relaţii Externe al Chinei, după care a plecat spre Shanghai.

Premierul chinez, Zhu Rongji, în cursul convorbirilor purtate cu ministrul român de externe, Andrei Pleşu, a afirmat că ţara sa consideră România drept un bun prieten şi partener în Europa centrală şi de est.

Şeful guvernului chinez a subliniat că indiferent de evenimentele petrecute din lume şi în cele două ţări, relaţiile de prietenie dintre China şi România nu au fost afectat, în cei 50 de ani de relaţii diplomatice bilaterale. El a elogiat autorităţile de la Bucureşti pentru respectarea principiului “unei singure Chine” şi a exprimat disponibilitatea ţării sale de a intensifica cooperarea cu România. 

La rândul său, şeful diplomaţiei române a apreciat că relaţiile dintre ţara sa şi China sunt “satisfăcătoare” şi a subliniat că între cele două ţări nu există conflicte politice. Guvernul român sprijină ferm poziţia Chinei în problema Taiwanului şi a Tibetului, a subliniat dl. Pleşu, adăugând că principala prioritate a momentului este intensificarea cooperării economice şi comerciale bilaterale.

Ministrul român de externe a purtat, la Beijing, şi convorbiri cu şeful diplomaţiei chineze, Tang Jiaxuan. Ministrul de externe chinez a afirmat că cele două ţări sunt “pritetene adevărate în momente de restrişte” şi că ţara sa respectă independenţa, suveranitatea şi integritatea teritorială a României, calea de dezvoltare aleasă de poporul român, precizând că este gata să colaboreze cu România pentru promovarea relaţiilor de cooperare bilaterale în secolul XXI-lea.

La încheierea vizitei, ministrul român de externe, dl. Andrei Pleşu, a declarat că principalul câştig pentru România, în urma convorbirilor oficiale avute cu primul-ministru şi ministrul chinez de externe, este decizia de a aduce relaţiile economice la nivelul celor politice. Şeful diplomaţiei române a apreciat că punctele de vedere ale Chinei şi României nu sunt întotdeauna asemănătoare, însă dialogul lor este totuşi posibil, în ciuda unor poziţii nuanţate, de la caz la caz, întrucât există câteva puncte esenţtiale asupra cărora s-a căzut de acord.

Un astfel de punct comun menţionat de dl. Pleşu este acela că, în orice conflict regional, ONU trebuie să aibă un cuvânt greu de spus, soluţia nici unei crize locale neputând deveni un precedent pentru toate crizele locale, fiecare criză trebuind să fie rezolvată prin soluţii specifice.

Totodată, într-un interviu difuzat pe postul de radio România Actualităţi, ministrul român de externe a afirmat că, după vizita în Tibet, a abordat cu interlocutorii săi chinezi şi câteva probleme legate de politica minorităţilor şi a cultelor, în ţările care se confrunta cu asemenea probleme. În această problemă, ambele ţări au apreciat că fundamentalismul şi confruntările teritoriale şi cu substrat naţionalist sunt întotdeauna elemente ce încurajează starile tensionate, conflictuale şi de accea trebuie evitate.

Oficialităţile de la Beijing s-au arătat interesate, la rândul lor, de o implicare mai activă în stimularea prezenţei firmelor chineze pe piaţa românească. În acest sens, a fost convenită convocarea, la o dată cât mai apropiată, a celei de-a 16-a sesiuni, a Comisiei mixte guvernamentale româno-chineze de colaborare economică şi comercială.

A fost exprimat de asemenea interesul pentru extinderea formelor de cooperare la nivelul unităţilor administrativ-teritoriale, partea română propunând perfectarea unei asemenea forme de cooperare între Provincia Sichuan – vizitată de delegaţia română - şi un judeţ din România. Partea română şi-a exprimat dorinţa de a deschide cât mai curând posibil Consulatul General al României la Shanghai.

În paralel cu interesul manifestat pentru intensificarea relaţiilor comerciale şi economice bilaterale, miniştrii de externe român şi chinez s-au pronunţat pentru intensificarea contactelor politice la diverse nivele între cele două ministere de externe. Oficialitătile chineze au exprimat cu claritate sprijinul lor faţă de opţiunea României de integrare în Uniunea Europeană.

Premierul chinez, dl. Zhu Rongji a reiterat invitaţia adresată primului ministru al României, dl. Radu Vasile de a efectua o vizită oficială în R. P. Chineză, în cursul anului viitor.

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

Anexă

Recomandările Comisiei Uniunii Europene pentru summit-ul de la Helsinki (sinteză)

Comisia Europeană propune începerea negocierilor de aderare cu toate statele candidate care respectă democraţia, principiul legalităţii, drepturile omului şi pe cele ale minorităţilor, respectiv cu Bulgaria, Letonia, Lituania, Malta, România şi Slovacia. Aceste negocieri trebuie să urmeze o abordare diferenţiată, ţinând cont de progresele fiecărui candidat în îndeplinirea "Criteriilor de la Copenhaga", stabilite de UE. Acestea sunt principalele elemente ale strategiei recomandate de Comisia Europeană, la iniţiativa comisarului pentru extindere Gunther Verheugen, Consiliului European ce se va reuni la Helsinki în luna decembrie.

Din acest moment, Turcia trebuie considerată drept candidat la aderare, deşi nu se pune problema începerii negocierilor cu această ţară. Pentru a i se permite Turciei să beneficieze de acest statut, Comisia a propus acţiuni concrete ca mijloace de stimulare a reformelor structurale şi de încurajare a respectării criteriilor politice de la Copenhaga.

Comisia a pledat pentru extinderea viziunii relaţiilor cu statele din fosta Iugoslavie şi Albania, pe de-o parte, şi Rusia, Ucraina şi ţările maghrebiene, pe de alta.

Comisia a adoptat rapoartele anuale de evaluare a progreselor făcute de fiecare candidat în îndeplinirea criteriilor de aderare şi a propus noi parteneriate de aderare pentru fiecare stat, inclusiv pentru Cipru şi Malta. 

Începerea negocierilor cu alte şase ţări candidate 

Comisia recomandă începerea negocierilor de aderare în 2000 cu toate statele candidate care îndeplinesc criteriul politic şi care s-au dovedit a fi gata să ia măsurile necesare pentru îndeplinirea criteriului economic. Aceasta înseamnă că, în 2000, Bulgaria, Letonia, Lituania, Malta, România şi Slovacia trebuie să demareze negocierile de aderare pe care Ciprul, Republica Cehă, Estonia, Ungaria, Polonia şi Slovenia le-au început în 1998. 

Totuşi, în lumina importanţei deosebite pe care o are siguranţa nucleară, deschiderea negocierilor cu Bulgaria va fi condiţionată de luarea unei decizii, de către autorităţile bulgăreşti, înainte de sfârşitul anului 1999, decizie care să fixeze data de închidere a unităţilor 1-4 ale centralei nucleare de la Kozlodui, precum şi de confirmarea realizării unor progrese semnificative în procesul reformei economice. 

Pentru România, începerea negocierilor va fi condiţionată de confirmarea că autorităţile române au acţionat efectiv pentru asigurarea de resurse bugetare adecvate şi pentru implementarea reformei structurale în sistemul de orfelinate, înainte de sfârşitul anului 1999; de asemenea, începerea negocierilor este condiţionată de o evaluare ulterioară a situaţiei economice înainte de începerea oficială a negocierilor, cu recomandarea ca măsuri adecvate să fie luate pentru îmbunătăţirea situaţiei macroeconomice.

Principiul diferenţierii

Abordarea recomandată de Comisie nu trebuie, în nici un caz, să aibă ca efect încetinirea reformelor în statele candidate. UE trebuie să se asigure că statele candidate îndeplinesc toate criteriile de la Copenhaga înainte de a fi admise ca membre cu drepturi depline. De aceea, negocierile trebuie să aibă loc în mod diferenţiat cu fiecare stat în parte, permiţând fiecărui candidat să progreseze în propriul său ritm. Aceasta înseamnă că, în loc să se deschidă un număr egal de capitole pentru toate statele candidate, UE va decide deschiderea unui singur capitol de negociere numai după ce se va fi evaluat progresul făcut în capitolul respectiv.

Dacă fiecare stat va negocia în propriul său ritm, nemaifiind legat de un grup de state, candidaţii vor putea progresa mai repede, existând şansa reală ca unele state care au început negocierile în 2000 să le ajungă din urmă pe celelalte

UE trebuie să fie pregătită de extindere în 2002 

Comisia recomandă Consiliului European de la Helsinki să-şi asume angajamentul de a încheia, până în 2002, reforma structurală internă, pentru ca UE să fie gata de extindere în această perioadă.

Evaluare comparativă a situaţiei din statele candidate

Pe baza rapoartelor individuale de ţară se poate constata că toate statele candidate, cu excepţia Turciei, îndeplinesc criteriul politic de aderare. Slovacia a făcut progrese considerabile în privinţa respectării democraţiei. Trebuie monitorizate cu cea mai mare atenţie reforma sistemului de orfelinate în România, drepturile lingvistice ale minorităţilor în Estonia şi Letonia, precum şi consolidarea sistemelor judiciare şi a luptei împotriva corupţiei în toate ţările candidate.

De asemenea, Comisia insistă asupra necesităţii de a fi respectate drepturile minorităţilor, în special ale populaţiei rome în multe dintre statele candidate.

În privinţa criteriului economic, progrese pot fi observate în majoritatea ţărilor. Toţi candidaţii, cu excepţia Slovaciei, Lituaniei, Bulgariei şi României, au economii funcţionale de piaţă. Slovacia şi Lituania se apropie de acest obiectiv. Bulgaria a făcut progrese substanţiale. Situaţia economică a României este foarte îngrijorătoare şi vor fi necesare eforturi susţinute pentru a pune pe picioare o economie funcţională.

 

Raportul anual pentru România

1. Criterii politice

· Măsurile anticorupţie

Corupţia este încă o problemă larg răspândită în România. Un număr de instituţii sunt implicate în lupta împotriva corupţiei. Consiliul Naţional pentru acţiunea împotriva corupţiei şi a crimei organizate a fost fondat în 1997, în special pentru a garanta suportul politic în acest domeniu.

Totuşi, Consiliul nu a jucat niciodată rolul care i-a fost destinat. Un serviciu special anticorupţie şi împotriva crimei organizate a fost delegat pe lângă Biroul procurorului general în 1998. Din septembrie 1998, diverse instituţii au creat departamente specializate în lupta contra corupţiei, cum ar fi Ministerul Justiţiei. Rolul unităţii anticorupţie din cadrul Departamentului de control al Guvernului rămâne neclar. Adoptarea Legii asupra spălării banilor reprezintă un progres.

Este dificil de apreciat tendinţa în ceea ce priveşte numărul cazurilor de corupţie. În 1997, numărul celor judecaţi pentru corupţie era de 919, iar în 1998, de 631.

În timpul primului semestru al lui 1999 figurau 215 cazuri. În concluzie, lupta împotriva corupţiei nu este dusă cu suficientă determinare. Responsabilităţile instituţionale ar trebui consolidate şi coordonate într-un mod mai eficient. Cooperarea între diversele instituţii implicate ar trebui, în viitor, îmbunătăţită. 

· Protejarea copiilor

Drepturile copiilor au reprezentat pentru o lungă perioadă o problemă în România. Sistemul introdus în 1970 privind creşterea populaţiei, a condus la abandonarea multor copii în orfelinatele de stat. Raportul prezentat în mod regulat din 1998 a înregistrat o schimbare pozitivă în politica Guvernului asupra protejării copiilor. Managementul instituţiilor a fost descentralizat şi au fost furnizate alternative privind plasarea copiilor în instituţii (“instituţionalizare”). 

Reforma a decurs într-o direcţie bună, dar nu a rezolvat decât parţial problema, deoarece a privit numai instituţiile aflate sub responsabilitatea unei singure agenţii însărcinate cu problema copiilor “instituţionalizaţi” (Departamentul pentru protecţia copilului), care nu a putut fi susţinut din cauza împovărării financiare a autorităţilor locale, care nu s-au putut descurca, mai ales într-o perioadă de criză economică. Condiţiile de viaţă ale tuturor copiilor aflaţi în instituţii de îngrijire s-au deteriorat serios în cursul anului 1999 din cauza unor motive financiare şi administrative. Inspectorii care au vizitat instituţiile au apreciat situaţia ca nefiind aceeaşi peste tot, dar au descris-o ca fiind inacceptabilă din punct de vedere al infrastructurii, referindu-se la igienă, îngrijire medicală, nutriţie şi asistenţă generală. În septembrie 1999 au fost raportaţi aproximativ 190000 de copii care primesc îngrijire în diverse forme de la Departamentul pentru protecţia copilului, Ministerul Sănătăţii, Ministerul Educaţiei şi Secretariatul de Stat pentru Handicapaţi. Împărţirea neclară şi complicată a responsabilităţilor între cele patru autorităţi implicate în protejarea copilului explică reacţia înceată şi necoordonată la criza de la începutul lui 1999. Monitorizarea slabă a situaţiei la nivelul central, aplicarea inadecvată a standardelor convenite şi nivelul slab al calificării personalului sunt şi ele îngrijorătoare. De aceea este de o importanţă crucială ca Guvernul, după cum i s-a cerut în mod repetat de către Comisie, să acorde prioritate maximă protejării copilului şi să accepte că bunăstarea tuturor copiilor aflaţi în îngrijire trebuie să îi aparţină în mod principal lui. Guvernul trebuie să asigure asistenţă financiară în vederea menţinerii unor standarde acceptabile de îngrijire (asigurarea hranei, resurse medicale, îmbrăcăminte, căldură şi personal adecvat) pentru toţi copiii aflaţi în diversele instituţii de îngrijire a copilului. Protejarea copilului nu mai poate depinde în mod structural de asistenţa internaţională. Pentru a fonda bazele reformelor viitoare, ar trebui ca o singură autoritate să fie responsabilă pentru stabilirea politicilor referitoare la copiii aflaţi în îngrijire.

· Alte probleme:

Presa este, în general, liberă, putându-se observa o diversitate a opiniilor. Totuşi, pedepsele severe prevăzute de Codul penal pentru răspândirea de informaţii false sau de calomnii reprezintă o limitare a libertăţii de exprimare.

Un număr de jurnalişti au fost urmăriţi în justiţie. Este îngrijorător faptul că amenzile penale au fost instituite în cel puţin un caz, în care jurnalistul aflat în chestiune s-a dovedit a fi corect, iar oficialii “atacaţi” au fost demişi. 

Constituţia României garantează libertatea religiei. Totuşi, legea existentă, care datează din 1948, ar trebui modificată din moment ce conţine noţiuni cum ar fi “culte şi secte nerecunoscute”. 

În timp ce s-au făcut unele progrese în domeniul reformei poliţiei, cazuri de tratamente degradante şi inumane continuă să fie semnalate. 

Codul penal al României mai trebuie aliniat la standardele europene în probleme cum ar fi homosexualitatea, calomnia, insulta, ofensa adusă autorităţilor, ofensa verbală, violenţa casnică şi abuzul. 

În ciuda situaţiei economice dificile, condiţiile din penitenciare se îmbunătăţesc încet. 

Restituirea proprietăţilor confiscate de către stat rămâne un proces care se desfăşoară încet.

· Drepturile minorităţilor şi protecţia minorităţilor: 

Condiţiile pentru utilizarea limbilor minoritare, în special maghiara s-au îmbunătăţit. În iulie 1999, cele două Camere ale Parlamentului au adoptat versiunea finală a noii Legi a educaţiei, care a creat cadrul legal pentru înfiinţarea universităţilor multiculturale şi care a dat dreptul minorităţilor naţionale să studieze în limbile lor materne. Minoritatea romă continuă să fie unul din grupurile sociale cele mai expuse la deteriorarea condiţiilor de viaţă. Discriminarea oficială este interzisă prin lege. Totuşi, în practică există numeroase cazuri de discriminare în domeniul locurilor de muncă şi al educaţiei. S-au semnalat brutalităţi din partea poliţiei, hărţuire rasială şi violenţă, dar o cuantificare în acest caz este dificilă. Pe de altă parte, au fost cazuri de discriminare pozitivă în sistemul educativ, deşi acesta este încă la nivelul unor proiecte-pilot. Este important ca atât Guvernul, cât şi comunitatea romă să rămână ataşate elaborării şi aplicării unei strategii de protecţie a romilor.

2. Criterii economice 

· României îi lipseşte o strategie economică

României îi lipseşte o strategie economică bine definită, iar la nivelul Coaliţiei, consensul cu privire la direcţia reformelor economice este fragil. Autorităţile nu au fost în stare să dezvolte şi să aplice o strategie economică pe termen mediu, care să servească drept bază pentru o primă evaluare a priorităţilor în domeniul politicii economice. România nu a făcut progrese în crearea economiei de piaţă.

Eşuările în rezolvarea problemelor marilor coloşi cu pierderi constituie un motiv de îngrijorare pentru experţii europeni ca şi continuarea acumulării de arierate de către întreprinderile de stat. Este de remarcat adoptarea unor măsuri în domeniul restructurării şi al privatizării, însă există încă probleme cruciale nerezolvate, una dintre acestea fiind cea a controlului cheltuielilor publice.

Anul 1999 este cel de-al treilea an în care se înregistrează un declin economic, acesta manifestându-se mai acut în sectoarele financiar, agricol şi al transporturilor.

“Negocierile cu România nu trebuie să înceapă până când nu avem motive întemeiate să credem că guvernul de la Bucureşti va adopta măsurile necesare pentru a redresa situaţia macro-economică a ţării”

 

Discursul rostit în data de 13 octombrie a.c. la Bruxelles de Romano Prodi, preşedintele Comisiei Europene – extrase.

Aş vrea să recomand Consiliului European ca negocierile de aderare să debuteze în 2000 cu toate ţările candidate care au îndeplinit criteriile politice şi care au demonstrat că sunt gata de a lua măsurile necesare pentru ca ele să se conformeze criteriilor economice – Bulgaria, Letonia, Lituania, Malta, România şi Slovacia. Această recomandare depinde de patru condiţii:

· În primul rând, în interesul securităţii nucleare, negocierile cu Bulgaria nu vor începe până când autorităţile bulgare nu stabilesc o dată acceptabilă de închidere a unităţilor nesigure ale centralei nucleare de la Kozlodui.

· În al doilea rând, înainte ca negocierile cu Bulgaria să înceapă, Guvernul Bulgariei trebuie să facă progrese semnificative în domeniul implementării reformelor economice.

· În al treilea rând, negocierile cu România nu trebuie să înceapă până când autorităţile române nu acţionează decisiv şi efectiv în domeniul instituţiilor de îngrijire a copilului şi al asigurării de fonduri pentru aceste instituţii. Asupra acestei probleme delicate am primit ieri (12 octombrie - n.n.) o scrisoare încurajatoare din partea preşedintelui şi a primului-ministru al României. O vom examina cu cea mai mare atenţie.

· În al patrulea rând, negocierile cu România nu ar trebui să înceapă până când nu avem motive întemeiate să credem că Guvernul României va adopta măsurile necesare pentru a redresa situaţia macroeconomică a ţării.

 

Pentru a ajuta Bulgaria şi România să depăşească problemele lor specifice, Comisia va examina împreună cu autorităţile naţionale modalitatea optimă de a se concentra asupra problemelor-cheie. Nimeni nu ar trebui să pretindă că procesul de extindere va fi uşor, dar există imense beneficii economice, politice şi culturale pe care ţările le pot obţine. Să acţionăm împreună pentru realizarea proiectului pe care îl numim “construcţia Europei”.

 

Concluzie

 

Comisia consideră că, în acest moment, România îndeplineşte încă criteriile de la Copenhaga, deşi această poziţie va trebui să fie reexaminată, în cazul în care autorităţile nu vor continua să acorde prioritate soluţionării crizei copiilor instituţionalizaţi. Comisia va monitoriza îndeaproape recentele decizii guvernamentale pentru asigurarea resurselor bugetare necesare şi îndeplinirea unei reforme structurale, care să pună pe baze sigure şi decente sistemul de protecţie a copilului, respectând pe deplin drepturile omului. 

Folosirea crescândă a ordonanţelor este un motiv de îngrijorare şi sunt necesare măsuri suplimentare, care să asigure independenţa şi eficacitatea sistemului juridic. Alte domenii care necesită încă atenţie includ lupta împotriva corupţiei, unde funcţiile şi responsabilităţile instituţionale vor trebui consolidate şi, în pofida câtorva evoluţii pozitive, situaţia ţiganilor; aici, în ciuda unor severe restricţii bugetare generale, ar trebui să fie alocate resurse bugetare adecvate şi să fie depuse eforturi pentru a lupta împotriva atitudinilor discriminatorii din societate.

Nu se poate considera că România are o economie de piaţă funcţională şi că este capabilă să facă faţă presiunii competitivităţii şi forţelor pieţei în cadrul Uniunii, pe termen mediu.

Dezechilibrele macroeconomice rămân problematice şi problemele finanţării au crescut. Au fost realizate progrese în privatizarea câtorva mari companii şi în restructurarea şi privatizarea sectorului financiar controlat de stat, deşi pentru buget costul a fost foarte mare. Totuşi, instabilitatea macroeconomică şi ambiguităţile legale continuă să descurajeze investiţiile străine private, necesare pentru modernizarea laturii ofertei economice. În pofida unei mari deprecieri a monedei, reducerea exporturilor este îngrijorătoare.

Guvernul este angajat în restabilirea unui cadru macroeconomic stabil şi în rezolvarea problemelor structurale din economie. Acordurile încheiate cu instituţii financiare internaţionale au fost realizări importante, dar este prea devreme pentru a aprecia dacă noul program va repune economia României pe calea unei dezvoltări susţinute. Actualele eforturi vor trebui susţinute, pentru creşterea şi îmbunătăţirea standardelor de viaţă. Ar trebui acordată prioritate îmbunătăţirii ramurii financiare şi restructurării marilor întreprinderi publice care înregistrează pierderi. O strategie economică clară pe termen mediu va trebui adoptată şi urmată cu consecvenţă. Stabilizarea macroeconomică va trebui să fie însoţită de crearea unui mediu de afaceri mai transparent şi mai prielnic, pentru a dezvolta activitatea economică şi a construi pe considerabilul potenţial al economiei româneşti.

Alinierea în domeniul pieţei interne este doar parţială şi, în ciuda unor realizări importante, în România trebuie să accelereze ritmul implementării în acest sens. Progrese semnificative au fost realizate o dată cu adoptarea unei legi privind achiziţiile publice, sectorul bancar şi controlul financiar. Unele progrese au fost făcute şi în ceea ce priveşte standardizarea, dar lipsa unui cadru legislativ general împiedică progresul. Deşi legile falimentului au fost frecvent amendate, ele nu sunt încă aliniate.

Un important pas înainte a fost făcut o dată cu adoptarea unei noi legi privind controlul subvenţiilor de stat. Împlementarea pe linia acquis-ului comunitar va fi importantă pe măură ce subvenţiile de stat continuă să fie importante în anumite sectoare ale economiei. Transformarea regiilor autonome în companii comerciale şi publice a fost, de asemenea, o evoluţie importantă, deşi, în continuare, trebuie făcute progrese în transformarea în societăţi comerciale a fostelor monopoluri de stat. Au fost înregistrate progrese în agricultură, deşi procesul eliberării actelor de proprietate rămâne lent şi frânează dezvoltarea unei agriculturi mai moderne. Este nevoie de alinierea, pe mai departe, a controalelor veterinare, în special la trecerile de frontieră, şi de dezvoltarea industriei agro-alimentare. Au fost făcute progrese semnificative în alinierea legislativă din sectorul transporturilor, dar trebuie acordată o atenţie mai importantă siguranţei maritime şi rutiere. În general, România pare să acorde o atenţie mai mică problemelor mediului şi există probleme grave legate de aer, apă şi în sectoarele legate de managementul reziduurilor. Trebuie acordată o atenţie politică mai mare acestui sector şi realizării de costuri realiste şi planuri de investiţii. Au fost făcute progrese în domeniul justiţiei şi problemelor interne şi, într-o oarecare măsură, în domeniul controlului frontierelor, în poliţie şi în ceea ce priveşte imigraţia. Totuşi, trebuie lucrat mai mult în domenii precum azilul politic şi controlul drogurilor.

Lipsa de fonduri şi slaba capacitate administrativă continuă să provoace probleme şi este nevoie de dezvoltarea în continuare a capacităţii de a identifica, de a finanţa şi de a implementa problemele cheie, dacă se doreşte accelerarea pregătirilor pentru aderarea României. Reforma administraţiei publice a fost considerată ca prioritară, dar nu a demarat în mod hotărât. Câteva instituţii cheie (de exemplu pentru achiziţii publice) au încă nevoie să fie puse pe picioare şi se impun eforturi majore în multe sectoare (mediul şi controlul financiar) pentru a aduce administraţia la un nivel cerut de competenţă. Un imperativ general este asigurarea independenţei organismelor de supraveghere şi control, inclusiv a Băncii Centrale. În timp ce au fost adoptate câteva măsuri pentru întărirea sistemului juridic, nivelul apropierii de legislaţia Comisiei Europene trebuie ridicat şi asigurate facilităţile tehnice adecvate. Capacitatea administrativă insuficientă este o constrângere majoră în pregătirile de aderare.

În timp ce România a evaluat anumite aspecte ale capacităţii administrative (dezvoltarea regională) şi piaţa internă (restructurarea sitemului bancar, achiziţiile publice şi subvenţiile de stat), priorităţi pe termen scurt ale Parteneriatului pentru Aderare, anumite aspecte legate de justiţie şi probleme interne (lupta împotriva crimei organizate şi a corupţiei, demilitarizarea poliţiei şi controlului frontierei), precum şi priorităţile legate de mediu nu au fost soluţionate în mod corespunzător.

PAGE  
35

